b'\n_START_ARTICLE_\nG. H. Hardy\n_START_PARAGRAPH_\nGodfrey Harold Hardy (7. helmikuuta 1877 Cranleigh, Surrey \xe2\x80\x93 1. joulukuuta 1947 Cambridge) oli englantilainen matemaatikko, joka kehitti lukuteoriaa ja matemaattista analyysi\xc3\xa4. H\xc3\xa4net muistetaan my\xc3\xb6s matematiikan olemusta k\xc3\xa4sittelev\xc3\xa4n esseen Matemaatikon apologia (1940) kirjoittajana. Teos k\xc3\xa4sittelee my\xc3\xb6s luovuutta ja sen menett\xc3\xa4misen tuskaa. Hardy valittiin Royal Societyn j\xc3\xa4seneksi (FRS) vuonna 1910.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHardy syntyi koulutettuun, mutta taloudellisesti vaatimattomaan perheeseen. H\xc3\xa4nen is\xc3\xa4ns\xc3\xa4 oli tuohon aikaan pienen Cranleigh-yksityiskoulun kuvaamataidon opettaja ja taloudenhoitaja, \xc3\xa4iti puolestaan Lincolnissa toimineen opettajanvalmistuslaitoksen vanhempi opettaja. Sek\xc3\xa4 is\xc3\xa4 ja \xc3\xa4iti olivat lahjakkaita matematiikassa ja Hardy peri heid\xc3\xa4n taitonsa, osoittaen lahjakkuutensa jo lapsena. Hardyn kerrotaan muun muassa jakaneen ajankulukseen virsien numeroita tekij\xc3\xb6iksi ja kirjoittaneen kaksivuotiaana miljoonien suuruisia lukuja._NEWLINE_Koulussa Hardy oli ujo, mutta menestyi siit\xc3\xa4 huolimatta hyvin ja h\xc3\xa4nest\xc3\xa4 tuli luokkansa priimus. Hardyn vahvuutena oli tuolloin erityisesti matematiikka, jonka avulla h\xc3\xa4n pyrki olemaan jossain selv\xc3\xa4sti muita luokkatovereitaan parempi. 12-vuotiaana Hardy sai stipendin Winchesterin yksityiskouluun, jota pidettiin Englannin arvostetuimpana matemaattisena kouluna. Matematiikan opetusta h\xc3\xa4n sai luokkansa ainoana oppilaana ja p\xc3\xa4rj\xc3\xa4si hyvin my\xc3\xb6s klassisissa aineissa. Hardy ei itse pit\xc3\xa4nyt koulustaan, vaikka nauttikin saamastaan opetuksesta. Valmistumisensa j\xc3\xa4lkeen Hardy ei en\xc3\xa4\xc3\xa4 koskaan vieraillut Winchesteriss\xc3\xa4._NEWLINE_Winchesterist\xc3\xa4 Hardyn tien \xe2\x80\x9dolisi kuulunut\xe2\x80\x9d vied\xc3\xa4 Oxfordin yliopiston New Collegeen, mutta h\xc3\xa4n p\xc3\xa4\xc3\xa4tyikin sen sijaan Cambridgen yliopiston Trinity Collegeen vuonna 1896. H\xc3\xa4n valmistui vuonna 1899 ja valittiin fellow\xe2\x80\x99ksi 1900. Hardy toimi matematiikan luennoitsijana Trinityss\xc3\xa4 1906\xe2\x80\x931919. Trinityss\xc3\xa4 Hardy ajautui ensi kertaa ongelmiin ateisminsa kanssa kielt\xc3\xa4ydytty\xc3\xa4\xc3\xa4n periaatesyist\xc3\xa4 menem\xc3\xa4st\xc3\xa4 lainkaan kirkonmenoihin, jotka olivat Trinityss\xc3\xa4 pakollisia._NEWLINE_Vuonna 1914 Hardyst\xc3\xa4 ja intialaisesta matemaatikosta Srinivasa Ramanujanista tuli l\xc3\xa4heiset yhteisty\xc3\xb6kumppanit, kun Hardy huomasi Ramanujanin matemaattiset kyvyt. Kun Paul Erd\xc5\x91s kysyi Hardylt\xc3\xa4 haastattelussa, mik\xc3\xa4 t\xc3\xa4m\xc3\xa4n paras anti matematiikalle oli, Hardy vastasi sen olleen Ramanujanin l\xc3\xb6yt\xc3\xa4minen. Lukua 1729 kutsutaan my\xc3\xb6s Hardyn\xe2\x80\x93Ramanujanin luvuksi heid\xc3\xa4n mukaansa.\n_START_SECTION_\nLuonne\n_START_PARAGRAPH_\nHardya kuvattiin \xe2\x80\x9danti-narsistiksi\xe2\x80\x9d, joka ei suostunut tekem\xc3\xa4\xc3\xa4n itsest\xc3\xa4\xc3\xa4n isoa numeroa. H\xc3\xa4n ei muun muassa siet\xc3\xa4nyt lainkaan, ett\xc3\xa4 h\xc3\xa4nest\xc3\xa4 otettiin valokuvia ja joidenkin arvioiden mukaan Hardysta on s\xc3\xa4ilynyt vain viisi valokuvaa. Hardylla ei ollut my\xc3\xb6sk\xc3\xa4\xc3\xa4n kotonaan lainkaan peilej\xc3\xa4, joiden edess\xc3\xa4 h\xc3\xa4n olisi siistiytynyt ennen ty\xc3\xb6p\xc3\xa4iv\xc3\xa4n alkua. \xe2\x80\x9dAnti-narsistisuudestaan\xe2\x80\x9d huolimatta Hardy tunnettiin itsep\xc3\xa4isen\xc3\xa4 henkil\xc3\xb6n\xc3\xa4, joka oli valmis puolustamaan aatettaan._NEWLINE_Hardy oli ateisti, mik\xc3\xa4 ajoi h\xc3\xa4net ristiriitoihin uskonnollisen perheens\xc3\xa4 kanssa.'